**1.8.3. Етичка регулација на медиумите во Македонија – (податоците обновени во 2017 година се подвлечени)**

**стр.53-54 од Прирачникот**

И во сферата на медиумите и новинарството постојат обврзувачки норми, на локално и на интернационално ниво, и етички правила на професијата, кои медиумите и новинарите мора да ги почитуваат во својата работа.

Меѓу основните меѓународни начела и норми кои ги обврзуваат и медиумите се Универзалната декларација за човекови права, Европската конвенција за човекови права, Конвенцијата за децата и телевизијата на УНЕСКО, АВМС - Директивата на нелинеарни медиумски сервиси итн.

Принципите кои треба да се почитуваат заради запазување на етичките стандарди во работењето на медиумите и новинарите се пропишани и во домашното законодавство, и тоа:

• во Уставот,

• Законот за аудио и аудиовизуелни медиумски услуги,

• Законот за медиуми,

• Законот за граѓанска одговорност за навреда и клевета,

• Кривичниот законик,

• Законот за слободен пристап до информации од јавен карактер,

• Изборниот законик,

• Закон за авторски и сродни права,

• правилници и други подзаконски акти на Агенцијата за аудио и аудиовизуелни медиумски услуги.

Со овие акти се гарантира слободата на медиумите, јавниот говор и слободниот проток на информации, но, од друга страна, се предвидуваат ограничувања на работата на медиумите и новинарите, и на кои било други институции и индивидуалци кои поседуваат јавни информации или објавуваат информации во јавноста што главно се однесуваат на прашањата на точноста и веродостојноста на информациите, пристапот до информациите, непристрасноста, правото на исправка и демант, почитувањето на човековите права, почитувањето на различностите, правата на децата, насилството во медиумите, авторските права итн.